Document ID: 32000R1080

Komisijas Regula (EK) Nr. 1080/2000
(2000. gada 22. maijs)
par atbalstu Apvienoto Nāciju Organizācijas pagaidu pārvaldei Kosovā (UNMIK) un pārstāvniecībai Bosnijā un Hercegovinā (OHR)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 308. pantu,
ņemot vērā Komisijas priekšlikumu,
ņemot vērā Eiropas Parlamenta atzinumu[1],
tā kā:
(1) Kosovā, kā arī Bosnijā un Hercegovinā, kur Kopiena īsteno aktīvu rekonstrukcijas politiku, sniedz palīdzību, veicinot bēgļu un pārvietoto personu atgriešanos, kā arī ekonomisko un reģionālo sadarbību, starptautiskā sabiedrība ir izveidojusi struktūras, kuru uzdevums ir nodrošināt pagaidu civilo pārvaldi un miera līgumu īstenošanu, - Apvienoto Nāciju Organizācijas pagaidu pārvaldi Kosovā (UNMIK) un pārstāvniecību Bosnijā un Hercegovinā (OHR).
(2) Šo struktūru laicīga izveidošana un pareiza darbība var būt svarīgs faktors, lai palielinātu efektivitāti Kopienas palīdzībai, ko sniedz saskaņā ar minēto politiku.
(3) Ir vajadzīga attiecīga juridiskā bāze, lai nodrošinātu Kopienas finansiālo palīdzību šīm divām struktūrām.
(4) Darbības, kas minētas šajā regulā, atbilst Kopienas politikai Kosovā, Bosnijā un Hercegovinā, un ir nepieciešamas, lai sasniegtu vienu no Līguma mērķiem. Tā kā attiecībā uz šīs regulas pieņemšanu Līgumā nav paredzētas citas pilnvaras, izņemot tās, kas noteiktas 308. pantā,
IR PIEŅĒMUSI ŠO REGULU.
1. pants
1. Saskaņā ar Kopienas rekonstrukcijas politiku un palīdzību, kuras mērķis ir veicināt bēgļu un pārvietoto personu atgriešanos, kā arī ekonomisko un reģionālo sadarbību ar Kosovu un ar Bosniju un Hercegovinu, tā sniedz finansiālu ieguldījumu UNMIK (ceturtais pīlārs) un OHR izveidē un darbībā.
2. Finansēšanu veic ar dotācijām UNMIK un OHR budžetā.
2. pants
1. Darbības, kas paredzētas šajā regulā, veic Komisija.
2. Dotācijas lielumu, paredzētos izdevumus, attiecīgo laikposmu, ieviešanas procedūras un vadības pārbaudes procedūras, kā arī Kopienas dotācijas galamērķi nosaka finansēšanas nolīgums starp Komisiju, kas rīkojas Kopienas vārdā, un saņēmējām struktūrām.
Finansēšanas nolīguma noteikumi nodrošina izmaksu taisnīgu sadali starp Eiropas Savienību un citiem starptautiskās sabiedrības locekļiem.
3. pants
Komisija pārbauda šīs regulas īstenošanu un regulāri sniedz par to ziņojumus Eiropas Parlamentam un Padomei.
4. pants
Finansēšanas nolīgumos un visos nolīgumos vai īstenošanas dokumentos, kas pamatojas uz tiem, ir skaidri noteikts, ka nepieciešamības gadījumā Komisija vai tās pilnvarotas struktūras, Revīzijas palāta un Eiropas Birojs krāpšanas apkarošanai (OLAF) var veikt pārbaudes uz vietas.
5. pants
Šī regula stājas spēkā nākamajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2000. gada 22. maijā

Labels: 18
15
19
5